Vyf kinders sterf toe motor brandFoto bloot ter illustrasie. (Foto: Verskaf) Vyf kinders is Sondagaand in ŉ botsing naby Vredefort in die Vrystaat dood toe die motor waarin hulle gereis het aan die brand geraak het. Shawn Herbst, woordvoerder van Netcare 911, sê die motor en ŉ vragmotor het Sondag om 19:24 op die R721 vermoedelik gebots. Die vragmotor het glo teen die agterkant van die motor vasgery. Die voertuig met ses insittendes het glo langs die pad gestaan toe die vragmotor dit getref en dit in vlamme uitgebars het. Herbst sê by paramedici se aankoms op die toneel was die voertuig steeds aan die brand en vyf kinders tussen die ouderdom van tien en 18 jaar het verkool. “Die geslag van die oorledenes kon nie bepaal word nie omdat hulle almal onherkenbaar verbrand het,” sê Herbst. Die bestuurder van die motor het volgens paramedici geen beserings opgedoen nie. Die vragmotorbestuurder was ook glo nêrens op die toneel te vinde nie. Dit is onduidelik of dié persoon al opgespoor is.